
Forord

Boken du holder i hånden, er annen utgave, utgitt i 2024, første utgave er fra 2021. Den gir en elementærfremstilling av kjøpsretten og er skrevet for juridiske studenter. Formålet er å gi en innføring i faget før man gir seg i kast med den mer utførlige fremstillingen som hovedlitteraturen gir, og samtidig gi en mulighet for enkel repetisjon før eksamen.

Boken ligger tett på lovstoffet. Med det menes kjøpslovens tekst, systematikk og forarbeider. Den er full av løpende henvisninger til lovens forarbeider, jf Ot prp nr 80 (1986–87), gjennomgående forkortet til «prp». Selv om grunnmuren er kjøpsloven, gis det en parallellbehandling av forbrukerkjøpsloven på viktige punkter. De mest sentrale dommene fra Høyesterett er også gjengitt, men kun unntaksvis kommentert mer i dybden.

Ellers er det i stor grad gjort bruk av eksempler og «mini»-praktikum. Enkelte av disse er gjenkjennelige fra undervisningen, men de fleste er nye og laget for anledningen.

Siden boken er et rent informasjonsskrift og kun har et pedagogisk formål, er språket muntlig og direkte og formen enkel.

Boken dekker ikke læringskravene ved masterstudiet i rettsvitenskap og erstatter derfor ikke hovedlitteraturen i kjøpsrett.

Oslo, juni 2024

Geir Woxholth

Helikopterblikk vs detaljfokus

Denne boken har en enkel systematikk. Og systematikken er en nøyaktig kopi av systematikken i kjøpsloven. Tanken er å klistre deg mentalt til lovens tekst og systematikk – under innlæringen.

Hvorfor?

Hvis du og loven kan bli fortrolige allerede under innlæringen, vil du beholde fokuset på teksten og systematikken også når du legger boken fra deg, når du sitter der «alene» med lovteksten og øver på å løse oppgaver i kjøpsrett – eller når du sitter der på eksamen. Du vil kjapt kjenne deg igjen i kaoset av paragrafer, som da nettopp ikke lenger oppleves som noe kaos.

Tanken er at boken ikke bare skal klistre deg til lovens tekst og systematikk, men også til forarbeidene; det er en drøss med synspunkter og eksempler derfra, den nest viktigste rettskilden etter lovteksten.

Om jeg tøyser? Høyesteretts praksis må vel være viktigere enn forarbeidene? Ja, selvsagt. Men bare hvis Høyesterett har avsagt en dom som gjelder tolkningen av loven, og f.eks. tatt stilling til en konflikt mellom tekst og forarbeider, eller eventuelt også mellom disse og andre rettskilder. Mange dommer fra Høyesterett om kjøpsloven som gjør det, finnes ikke. Men det er noen, omkring 20, og de er selvsagt sentrale.

Forarbeidene til nyere lover, som kjøpsloven, har mye større praktisk nytteverdi enn forarbeidene til en gammel lov som avtaleloven. Etter hvert som forarbeidene til en lov blir eldre, fjerner de seg fra livets virkelighet og får derfor både mindre nytteverdi og mindre rettskildeverdi, men dette kompenseres som regel av at loven samtidig suppleres med oppdatert rettspraksis i sanntid.

Du reagerer på at jeg snakker om kjøpslovene fra 1988 og 2002 som «nyere lover»? Lovene er jo fra før du ble født! Vel, når du leser Grunnloven fra 1814, avtaleloven fra 1918, gjeldsbrevloven fra 1939 og en mengde andre lover som fortsatt er sentrale den dag i dag, så er det faktisk sånn at kjøpslovene er ganske nye.

Så det er altså et poeng at du under innlæringen konser om lovens ordlyd, dens systematikk og forarbeidene. Du er fortsatt ikke helt overbevist? La meg da forsøke meg med dette: Kjøpsretten er et lovstudium. Nesten alt i kjøpsretten er regulert i loven. Kjøpslovene, den alminnelige kjøpsloven og forbrukerkjøpsloven, er moderne lover som tar sikte på en detaljert regulering av et helt rettsområde i selve lovens tekst. Motsetningen er her veldig klar til en annen lov som du møter som fersk jusstudent, nemlig avtaleloven. Det er en gammel lov (fra 1918) som ikke har blitt endret i særlig grad, og hvor grunnleggende rettsspørsmål som f.eks. tolkning og moderne avtaleslutningsteknikker faktisk ikke er regulert.

Hva så, tenker du? Har dette noen betydning for innlæringen og forståelsen?

Oh, yes!

Dette betyr at du bør, kan og må studere kjøpsrett på en helt annen måte enn f.eks. avtalerett. I kjøpsretten kommer du veldig langt med å være kjent med lovstoffet. Med det menes her ikke bare lovens tekst i de enkelte paragrafene, men overskriftene over paragrafene, overskriftene over kapitlene, måten de enkelte kapitlene er bygget opp på rent systematisk – og forarbeidene.

Nøtteskallet er ikke noen quick fix for å lære deg kjøpsretten, men er ment å gi en pedagogisk tilnærming til selve innlæringen av stoffet som er annerledes enn hovedlitteraturen. Det er en tilnærming jeg har tro på, med søkelys på lovens tekst, systematikk og forarbeider. Med et helikopterblikk på lovstoffet kan du deretter ta steget videre og gi deg i kast med detaljene.

Jeg håper at denne lille boken kan hjelpe deg litt på veien mot faglig forståelse. Men håpet er – som Harry Hole sier – verdens største skjøge, så her gjelder det å gardere seg. Måten å gjøre det på er å ikke la denne boken erstatte hovedlitteraturen.

Noen lesetips:


	Ta en kikk på innholdsfortegnelsen innimellom, selv om du ikke samtidig leser hele boken. Den har samme struktur som lovens kapittelinndeling. Det har klar overføringsverdi og booster forståelsen.

	Ta boken frem sammen med lovteksten. Bruk den sammen med lovteksten. Og legg den fra deg sammen med lovteksten. Rettsstoffet får da en sjangs til å bli smuglet inn under huden din, uten at du engang er bevisst på at det skjer!

	Ta et kikk på dommene innimellom, selv om du ikke samtidig leser boken. De er kortfattet gjengitt, men det sentrale er med. Følg opp ved å sjekke dommene i Lovdata og studer dem nærmere etter behov.

	Det er en drøss med eksempler i boken. Noen av eksemplene er såpass omfattende at det er tale om «mini»-praktikum. Dette stoffet er der for å illustrere, sånn at du lettere skal skjønne hvordan reglene skal forstås og anvendes. Jobb aktivt med eksemplene og «mini»-praktikumene!



Lykke til!1


1 «This chapter might have been called ‘Introduction’, but nobody reads the introductions, and we wanted you to read this. We feel safe admitting this here, in the footnote, because nobody reads footnotes either.» Denne lille fotnoten er fra boken Stats: Modelling the World, 2. utgave (2007), av David E. Bock, Paul F. Velleman og Richard D. De Veaux.

